## **ТЕХНИЧЕСКА СПЕЦИФИКАЦИЯ И ИЗИСКВАНИЯ КЪМ ИЗПЪЛНЕНИЕТО НА ОБЩЕСТВЕНА ПОРЪЧКА С ПРЕДМЕТ:**

## „EКСПЛОАТАЦИОННА ПОДДРЪЖКА И НАДГРАЖДАНЕ НА ИНТЕГРАЦИОННАТА ПЛАТФОРМА ЗА ЕЛЕКТРОННА ОБЩИНА НА ОБЩИНА ВЕЛИКО ТЪРНОВО (ПЛАТФОРМА eCITY)”

Целта на възлагане на обществената поръчка е получаването на услуги по техническо обслужване и надграждане на интеграционната платформа на електронната община, внедрена и оперираща на територията на Община Велико Търново.

Възлагането на изпълнението на настоящата обществена поръчка цели осигуряване работоспособността и непрекъсваемостта на платформата и осигуряване на възможност за изграждане на допълнителни функционалности с оглед ускоряване на мерките, които ще доведат до окончателно внедряване на електронното управление като антикризисна мярка и интеграция с националната и общоевропейската система за електронно управление. Фокус на тази платформата е предоставянето на работещи електронни услуги на гражданите и бизнеса на Община Велико Търново, включително:

* Създаване на реални условия за прилагане на информационни и комуникационни технологии в общината, паралелно с осъществяването на организационни промени и придобиването на нови знания, с цел подобряване предоставянето на обществени услуги и възможностите за участие на гражданите в местното самоуправление/еДемокрация;
* Улесняване създаването и провеждането на общинската политика за постигане на: модернизиране на публичния сектор с помощта на информационни и комуникационни технологии като неразделна част от прехода от индустриално към информационно общество; изграждане на информационно общество;
* Повишаване на икономическия растеж и качеството на живот на гражданите.

**І. ОПИСАНИЕ НА ТЕКУЩОТО СЪСТОЯНИЕ НА ПЛАТФОРМАТА ЗА ЕЛЕКТРОННА ОБЩИНА, ВНЕДРЕНА И ОПЕРИРАЩА НА ТЕРИТОРИЯТА НА ОБЩИНА ВЕЛИКО ТЪРНОВО**


**Услуги и функционални елементи на платформа eCity**

Платформата осигурява единен лесен и удобен достъп до всички административни структури и административни услуги, някои от които предоставяни изцяло по електронен път. Към момента платформата поддържа следните основни функционални елементи:

* Централна система за управление на съдържанието, електронни административни услуги съгласно Регистър на услугите, свързани с организацията по предоставяне на електронни административни услуги;
* Интеграционен модул АИСКАО за целите на проект по въвеждане на комплексно административно информационно обслужване и гарантиране на устойчивост на проекта;
* Модул за инвестиционна дестинация;
* Модул профил на купувача;
* Модул управление на етажна собственост;
* Модул SMS паркиране;
* Модул културен календар;
* Модул за ползване на услугите посредством персонален идентификационен код (ПИК), издаден от Националната агенция по приходите (НАП);
* Модул за проверка и заплащане на местни данъци и такси;
* Модул за публичност, прозрачност и комуникации с гражданите на Община Велико Търново, включително:
  + Обществено обсъждане;
  + Обществен мониторинг;
  + Модул Гражданите ВТ.

**Обща архитектура на Платформата**

На Фигура 1 е представена текущата архитектура на интеграционната платформа на електронната община, реализирана като резултат от предходен проект, основните компоненти на електронната община, базирани на отворени технологични стандарти и комуникационни протоколи.



*Фигура 1: Принципна схема на основните системи от интеграционната платформа на електронната община*

**Единен интернет и мобилен портал (ЕИМП) –** [**www.veliko-tarnovo.bg**](http://www.veliko-tarnovo.bg)

Входната точка на различните целеви групи на електронната община към информационната система за е-община. Тук крайните потребители се идентифицират и отправят заявления за електронни административни услуги (ЕАУ), посредством специализиран потребителски интерфейс. След приемане на заявленията за ЕАУ, ЕИМП препраща електронни съобщения към доставчика на конкретната ЕАУ чрез Електронна интеграционна среда **(**ЕИС), която се грижи да се обърне към съответните общински информационни системи (ОИС), които поддържат функционалност и данни, необходими за избраната услуга.

**Електронна интеграционна среда (ЕИС)**

Електронната интеграционна среда играе ролята на маршрутизатор, който препраща заявленията на крайните потребители до съответните ОИС посредством електронни съобщения в XML формат.

**Общинска информационна система (ОИС)**

Общинската информационна система е спомагателен софтуер към платформата за електронна община на Община Велико Търново и подпомага цялостното функциониране на електронната община. Наличието на такива спомагателни софтуери е задължителен  
на практика елемент от цялостното изграждане на концепцията за електронна община и се постига необходимата гъвкавост и разширяемост на платформата за електронна община.

**Регистри за оперативна съвместимост (РОС) – част от централната инфраструктура на електронното управление, извън контекста на платформата за електронна община на Oбщина Велико Търново**

Към момента в интеграционната платформа на електронното правителство са реализирани следните регистри и списъци, определени в Закона за електронното управление и подзаконовите нормативни актове към него:

**Регистър на регистрите и данните**

Целта на регистъра на регистрите и данните е да поддържа определенията на всички данни (унифицирани и неунифицирани), пакети от данни и информация за регистри и раздели от регистри, които се поддържат в администрациите.

Регистърът на регистрите и данните решава следните основни задачи:

* Регистрира всички дефиниции на данни, които се поддържат в регистрите на администрацията;
* Осигурява поддържането на регистрационен режим за всички документни регистри, използвани в администрацията, от лицата, осъществяващи публични функции, и организациите, предоставящи обществени услуги;
* Осигурява поддръжката на пакети от данни;
* Поддържа информация за първичните администратори на данни, съгласно Закона за електронното управление.

Информацията в регистъра на регистрите е организирана в следните раздели:

* „Набори от данни” – съдържа описания, осигуряващи обща идентификация на всеки регистър и раздел от регистър в администрацията. В него за всеки регистър се поддържа списък от обстоятелства, дефинирани в раздел „Видове обстоятелства”, или раздел „Унифицирани данни”;
* „Видове обстоятелства” – тук се поддържат дефиниции на данните, или обстоятелствата, използвани в нормативни текстове в България. Дефинициите са във вида, в който те са дадени в съответните нормативни текстове;
* „Унифицирани данни” – в този раздел се поддържат унифицирани дефиниции на данни, съответстващи на обстоятелства по вписване в регистрите;
* „Пакети от данни” – тук се вписват целите пакетни дефиниции. Масивите от данни в тях са в XML-формат, дефинирани като документи в Регистъра на информационните обекти;
* „Унифицирани етапи” – в този раздел се вписват унифицираните дефиниции на етапи от изпълнение на услуги или процедури;
* „Лица по чл. 2, ал. 1 от ЗЕУ” – в тази секция се поддържат данни относно административните органи, лицата, осъществяващи публични функции, и организациите, предоставящи обществени услуги.

**Регистър на информационните обекти**

Целта на регистъра на информационните обекти е да поддържа формализираните технологични описания на информационните обекти, събирани, създавани, съхранявани и обработвани от административните органи в рамките на тяхната компетентност. Тези определения на нормативно регулираните данни позволяват машинна обработка на тези данни, както и поддържат препратки между унифицирани и формализирани определения на данни, което позволява недвусмислена интерпретация, както за машинна, така и за ръчна обработка.

Регистърът на информационните обекти съдържа определенията на данни, необходими за извършване на автоматична проверка на валидността на електронните документи. За всеки формализиран документ регистърът също така предоставя препратка към регистрирано в списъка на сертифицираните системи и продукти приложение за визуализация на документа, което дава възможност за пълно и точно представяне на данните, съдържащи се в документа.

**Регистър на електронните услуги**

Целта на регистъра на електронните услуги е да поддържа формализираните технологични описания на електронните административни услуги и на вътрешните електронни административни услуги, предоставяни чрез единната среда за обмен на електронни документи. За всяка вписана услуга регистърът също така предоставя препратка към регистрирано в списъка на сертифицираните системи и продукти приложение, което дава възможност за пълно, точно и вярно редактиране на съдържанието на данните в заявлението за електронната услуга.

**Регистър на стандартите**

Регистърът на стандартите съдържа техническите стандарти и спецификации, които трябва да се прилагат от административните органи за предоставяне на електронни услуги, както и за осигуряване на оперативна съвместимост и информационна сигурност.  
В следствие на това, регистърът на стандартите се явява инструмент за практическо създаване и поддържане стандартизация на основата на всички дейности в рамките на електронното управление.

**Интеграция ОИС – ЕИС – ОИС**

Ролята на основен интеграционен компонент в интеграционната платформа на електронна община Велико Търново изпълнява електронната интеграционна среда. Чрез нея се обменят електронни съобщения в XML формат, които съдържат унифицираните и формализирани данни в комуникацията заявление-отговор между целевите групи на системата. Комуникацията между ОИС и ЕИС се осъществява чрез стандартизирани комуникационни протоколи, включително, но не само SOAP и REST съобщения. Изборът на конкретен протокол за комуникация зависи в най-голяма степен от готовността на ОИС и възможностите й за обмен на данни, тъй като ЕИС е разработена с поддръжка на широк набор от средства и механизми за комуникация.

Информационната сигурност и защитата на данните по време на пренос се гарантира освен от протокола на ЕИС, според който пренасяния документ е криптиран, също така и от наличното комуникационно оборудване към интеграционната платформа на електронната община, което използва средства, изграждащи защитена комуникационна VPN връзка между участниците в обмена, където е приложимо и необходимо.

**Използвани технологии**

Единният интернет и мобилен портал е интегрирана технологична среда.

Работещата платформа включва:

* Интеграция на различни софтуерни продукти, така че те да могат да работят заедно;
* Електронна интеграционна система (ЕИС), която чрез двупосочна комуникация поддържа взаимодействие и интеграция със съществуващи вече системи;
* Лесно и бързо публикуване на форматирана информация и мултимедия;
* Управление на структурата на съдържанието, автоматизирано публикуване на съобщения, управление на информация за събития, новини и документи;
* Поддръжка на потребителски профили, персонална история на използваните услуги в платформата – вградени и външни;
* Вградена персонализирана система за нотификация и комуникация с потребителите на портала, поддържаща редица канали – съобщения в портала, електронна поща и SMS;
* Вградена интеграция с една или повече популярни системи за електронни разплащания;
* Управление на информация за организационна структура, информация за служители и техните длъжности, права на достъп;
* Подробен системен журнал, записващ всяко действие на потребител или служител в системата.

Използваният централен web сървър е nginx.

Порталното решение, ЕИС, служебният оперативен интерфейс и модулите са реализирани върху Django framework, който се базира на Python. Други използвани езици и платформи са J2EE, Java Play. Вградена е поддръжката на редица комуникационни протоколи.

Системата за управление на бази данни (СУБД) на порталното решение е PostgreSQL, в комбинация с Redis.

Други приложими технологии, свързани с ролята на транзакционната комуникационна шина и разпределена среда са RabbitMQ и Celery.

Операционната система на всички сървъри, върху които работи платформата,  
е Ubuntu Server.

Платформата, включително порталното решение, както и основната интеграционна платформа следва да бъдат запазени, като технологична рамка и реализирани функционалности и възможности към момента.

Порталното приложение взаимодейства с други, външни за него системи и приложения, чрез фиксирани интерфейси и протоколи за обмен на данни.

# ІІ. ИЗИСКВАНИЯ ЗА ИЗПЪЛНЕНИЕ НА ОБЩЕСТВЕНАТА ПОРЪЧКА

**1. ОБЩИ ПОЛОЖЕНИЯ**

Изпълнението на обществената поръчка следва да включва следните дейности:

* Експлоатационна поддръжка (техническо обслужване) на интеграционната платформа на електронната община, внедрена и оперираща на територията на Община Велико Търново;
* Надграждане на интеграционната платформа на електронната община, внедрена и оперираща на територията на Община Велико Търново, в т.ч. разширение или изменение на прилежащите към нея продукти/модули – Възложителят си запазва правото да възложи опция за допълнителни услуги по чл.21, ал.1 от ЗОП, която включва дейностите по надграждане на интеграционната платформа за електронната община. Дейностите ще се реализират след осигуряване на финансиране за тях, за което изпълнителят ще бъде уведомен писмено. Конкретните задачи по разширение, изменение или надграждане на платформата eCity ще се възлагат чрез писмена заявка (възлагателно писмо) и включват, без да се ограничават до дейности по реализиране на интеграционни интерфейси за осъществяване на обмен на информация с други информационни системи, интегриране/внедряване към eCity на нови електронни административни услуги, реализиране на спомагателен софтуер към eCity, промяна на графични елементи и/или надграждане и промяна на функционалности на eCity, дефинирани спрямо конкретните нужди на Възложителя. Възложителят не е задължен да упражни правото си на опция за допълнителни услуги. Ако до изтичане на срока на договора, Възложителят не възложи опция за допълнителни услуги, се счита че същият няма да се възползва от правото за нейното включване.

**2. ИЗИСКВАНИЯ ПО ОТНОШЕНИЕ НА ДЕЙНОСТИТЕ ПО ТЕХНИЧЕСКО ОБСЛУЖВАНЕ**

Техническото обслужване на внедрената Платформа включва изпълнението на следните регулярни дейности от изпълнителя:

* Осъществяване на непрекъснато наблюдение на работата на основните елементи и системи на Платформата. Необходимо е във всеки един момент да се наблюдава работоспособността на различните разширения и техните компоненти, натоварването, настъпването на определени събития, предвещаващи проблеми. За електронната платформа за електронна община и свързан спомагателен софтуер, разположен на инфраструктура на Oбщина Велико Търново следва да се използва среда за наблюдение и администрация, предоставена от Възложителя, през която да се централизират и автоматизират свързаните с това процеси. За системите, разположени в среда, извън тази на централната инфраструктура на електронната община, трябва да се предвиди сходен подход за наблюдение на работоспособността на системите;
* Периодичен контрол за грешки и аномалии във функционирането на основните елементи и системи на Платформата. Периодичният контрол включва извършване на регулярни проверки и тестове на текущите процеси с цел профилактика и ранно идентифициране на потенциални проблеми в работата на системите;
* Настройка на ефективността на работа на основните елементи и системи на Платформата;
* Отстраняване на “скрити” дефекти и грешки в основните елементи на Платформата;
* Информиране на Възложителя при евентуално възникнали или потенциални проблеми в работата на Платформата;
* Периодичен контрол за грешки и аномалии в интегритета и консистентността на регистрите на бази данни. Периодичният контрол включва извършване на регулярни проверки и тестове с цел профилактика и ранно идентифициране на потенциални проблеми в управлението и съхранението на бази данни;
* Организиране създаването и съхранението на резервни копия (архив) на информацията от централната база данни. Наблюдение и при необходимост – коригиране на процедурите за архивиране. Архивът се съхранява на инфраструктура, предоставена от Възложителя;
* Информиране на Възложителя при евентуално възникнали или потенциални проблеми в интегритета на бази данни;
* Общ контрол на обкръжаващата среда на Платформата и отстраняване на проблеми, свързани с функционирането на базовия и системен софтуер върху работни станции и сървъри, отнасящи се до функционирането на основните елементи и системи на Платформата;
* Оказване на административна помощ на Възложителя, като за целите на изпълнение на дейностите по поръчката Изпълнителят осигурява и поддържа уеб базирана система с контрол на достъпа за регистриране и проследяване на проблеми и нередности в работата на Платформата, за заявяване на техническа и/или административна помощ и за отчитане на изпълнението на работата по изпълнение на техническото обслужване (Система за управление на обслужването);
* Изготвяне на месечен доклад (отчет) за извършените дейности по техническо обслужване на Платформата.

**3. ИЗИСКВАНИЯ ПО ОТНОШЕНИЕ НА ДЕЙНОСТИТЕ ПО НАДГРАЖДАНЕ**

В рамките на настоящата обществена поръчка се предвижда извършване на дейности по надграждане на Платформата, в това число разработване и внедряване на разширения или изменение на платформата за електронна община на Община Велико Търново, включително и реализиране на интеграционни интерфейси за осъществяване на обмен на информация с други информационни системи, интегриране/внедряване към Платформата на нови електронни административни услуги, реализиране на спомагателен софтуер към Платформата, промяна на графични елементи и/или надграждане и промяна на функционалности на Платформата. Във връзка с изпълнение на дейностите по надграждане Изпълнителят следва да познава в дълбочина и да може да прилага на практика изискванията за оперативна съвместимост и информационна сигурност спрямо действащата нормативната уредба.

**3.1. Възлагане и приемане на работа**

Всяко надграждане на Платформата ще се извършва посредством специфични заявки от страна на Възложителя към Изпълнителя според осигуреното финансиране и спрямо конкретните нужди на Възложителя. Заявките следва да се обработват по следния ред:

Представител на Възложителя изготвя заявка за надграждане на Платформата,  
в която се включва като минимум детайлно описание на:

* + Функционалните изисквания към модула/системата, предмет на надграждане;
  + Нефункционалните изисквания към модула/системата, предмет на надграждане;
  + Други дейности за изпълнение, включени в предмета на заявката, в това число при необходимост, провеждане на обучение на представители на Възложителя;
  + Списък с отчетни продукти, резултат от дейностите по заявката;
  + Ограничения за реализацията – времеви, ценови и/или други.

Възложителят предоставя заявката на Изпълнителя с искане на предложение за реализация на дейностите в заявката.

Изпълнителят в 15-дневен срок отхвърля или приема за изпълнение заявката като изготвя предложение за реализация на дейностите, описани в заявката. Предложението включва като минимум:

* + Времеви график за изпълнение на дейностите, включително необходимия обем човекочасове за изпълнение на заявката;
  + Необходимата ангажираност на различни видове специалисти за изпълнение  
    на заявката;
  + Обща цена за реализация на дейностите, описани в заявката.

Срокът за изготвяне на предложението може да бъде удължен в случай на необходимост от предоставяне за Възложителя на допълнителна информация относно исканите разширения или изменения в системата.

Изпълнителят предоставя предложението на Възложителя.

Възложителят, ако е необходимо, предоставя в 5-дневен срок коментари и забележки по предложението на Изпълнителя, като същият отстранява забележките в 5-дневен срок от тяхното получаване.

Възложителят официално утвърждава предложението на Изпълнителя, което се счита за одобрение на обхвата, графика и цената за реализация на посочените в заявката дейности.

Изпълнителят реализира дейностите съгласно утвърдения в предложението график, като представя най-малко следните отчетни материали в хода на изпълнение на заявката:

* + Детайлизиран план за изпълнение на заявката;
  + Инсталационен пакет на софтуерните модули и компоненти, в случай че такъв се предвижда;
  + Ръководство за ползване;
  + Процедура за гаранционно обслужване, включваща минимум:
* Информация за дейностите, включени в гаранционната поддръжка;
* Класификация и описание на видовете инциденти, включени в гаранционната поддръжка;
* Описание на процесите по управление на инциденти;
* Описание на начините за комуникация при изпълнение на дейностите по гаранционна поддръжка;
  + Отчет от внедряване.

След приключване на дейностите по заявката, Изпълнителят изготвя окончателен доклад по изпълнение на заявката.

Изпълнението на всяка заявка за надграждане приключва с изпълнението на всички гореописани дейности и подписване на окончателен приемо-предавателен протокол за съответната заявка.

**3.2. Гаранционна поддръжка**

Изпълнителят следва да осигури гаранционна поддръжка за период от 12 (дванадесет) месеца след приемане в експлоатация на реализираните надграждания на Платформата. Гаранционната поддръжка включва всички необходими дейности по отстраняване на констатирани отклонения от нормалните експлоатационни характеристики, заложени в спецификацията/отчетните документи.

Гаранционната поддръжка не включва разработка на нови функционалности или промяна на съществуващи след окончателното им приемане от страна на Възложителя.

Всички установени от Възложителя проблеми се разделят на три групи, в зависимост от приоритета им:

* Въздействие върху бизнес процеси, вследствие нарушаване на основните функционалности на структуроопределящите компоненти, водещо до пълната системна неработоспособност;
* Въздействие върху бизнес процеси, вследствие частично нарушаване на функционалностите на структуроопределящите компоненти, водещо до частична системна неработоспособност;
* Въздействие върху бизнес процеси, вследствие нарушаване на функционалности на неструктуроопределящите компоненти, водещо до частична системна неработоспособност.

Приоритетите на проблемите се определят от Възложителя в зависимост от влиянието им върху работата на администрацията. Редът на отстраняване на проблемите се определя в зависимост от техния приоритет.

Минималният обхват на гаранционната поддръжка следва да включва:

* Извършване на диагностика на констатиран проблем;
* Отстраняване на дефектите, открити в софтуерните системи, които са разработени;
* Консултация за разрешаване на проблеми по предложената конфигурация на средата (операционна система, бази данни, middleware, хардуер и мрежи), използвана от приложението, включително промени в конфигурацията на софтуерната инфраструктура на мястото на инсталация;
* Възстановяването на системата и данните при евентуален срив на системата, както и коригирането им в следствие на грешки в системата;
* Възможност за регистриране и проследяване на дефектите.

Не се предвиждат допълнителни плащания за дейността по гаранционна поддръжка. Сумите за тези дейности следва да са включени в общата сума за изпълнение на заявката, съгласно предложението на Изпълнителя.

За осъществяване на своите гаранционни задължения, Изпълнителят следва да предложи процедура за гаранционно обслужване при изпълнение на конкретната заявка.

**3.3. Авторски права и изходен код съгласно чл.58а от Закона за електронното управление**

Авторските и всички сродни права и собствеността върху изработените софтуерни продукти, техният изходен програмен код, дизайнът на интерфейсите и базите данни, чиято разработка е предмет на обществената поръчка и всички съпътстващи изработката им проучвания, разработки, скици, чертежи, планове, модели, документи, софтуер, дизайни, описания, документи, данни, файлове, матрици или каквито и да било средства и носители и свързаната с тях документация и други продукти, възникват директно за Възложителя, в пълния им обем, съгласно действащото законодателство, а в случай че това не е възможно ще се считат за прехвърлени на Възложителя в пълния им обем, без никакви ограничения в използването, изменението и разпространението им без Възложителят да дължи каквито и да било допълнителни плащания и суми, освен договорената цена за изпълнение на дейностите по настоящата обществена поръчка.

Техническите задания на Възложителя и цялата информация предоставена на Изпълнителя от Възложителя за изпълнение на дейностите по настоящата обществена поръчка, са изключителна собственост на Възложителя и същият притежава авторските права върху тях, като Изпълнителят единствено адаптира концепцията на Възложителя във вид и по начин, позволяващи използването й за горепосочените цели, като всички адаптации, направени в изпълнение на дейностите по настоящата обществена поръчка, както и авторските права върху тях остават изключителна собственост на Възложителя и могат да бъдат използвани по негово собствено усмотрение свободно в други проекти, развивани, или осъществявани от него.

Правата на Възложителя върху Софтуерните продукти и гореописаните обекти, обхващат всички видове използване, както е предвидено в Закона за авторското право и сродните му права (ЗАПСП), без никакви ограничения по отношение на срокове  
и територия, включително, но не само: право на ползване, промяна, изменение, възпроизвеждане, публикуване, разпространение, продажба, адаптиране, прехвърляне, представяне, маркетинг, разпореждане по какъвто и да било начин и с каквито и да било средства в най-широк възможен смисъл и по най-широк възможен начин за целия срок на действие и закрила на авторското право, за всички държави, където това право може да бъде признато. Това право на Възложителя е без ограничение по отношение броя на възпроизвеждането, разпространението или представянето, и е валидно за всички държави, езици и начин на опериране.

Цялата търговска репутация и ползи, произтичащи от софтуерните продукти ще възникват и принадлежат на Възложителя и Изпълнителят няма да има каквито и да било права и/или претенции в това отношение. Изпълнителят не притежава, няма и не може да предявява претенции по отношение на каквито и да било права на интелектуална собственост върху софтуерните продукти.

Изпълнителят няма право да прехвърля на трети лица каквито и да било права, свързани със софтуерните продукти, включително, но не само правото на ползване и/или на промяна, както и няма право да използва и/или прехвърля, разкрива или предоставя по какъвто и да било начин на трети лица концепцията на Възложителя, съдържаща се  
в Техническата спецификация и останалите договорни документи.

**4. ДОПЪЛНИТЕЛНИ УСЛОВИЯ ПРИ ИЗПЪЛНЕНИЕ НА ОБЩЕСТВЕНАТА ПОРЪЧКА**

Във връзка с изпълнение на дейностите по обществената поръчка, Възложителят ще осигури на Изпълнителя:

* Контролиран достъп на представители на Изпълнителя до Платформата, както и до обкръжаващата среда, необходими за извършване на абонаментното техническо обслужване;
* Цялата налична информация за Платформата;
* Списък с оторизирани служители за взаимодействие, във връзка с изпълнение на дейностите по обществената поръчка.

Взаимодействията с екипите на трети страни - външни доставчици на софтуерни или инфраструктурни компоненти от общата архитектура и услуги, по силата на съществуващи договори на Община Велико Търново, както и на бъдещи такива, се координират и контролират от Възложителя.

**5. НЕОБХОДИМИ ДОКУМЕНТИ В ХОДА НА ИЗПЪЛНЕНИЕ НА ОБЩЕСТВЕНАТА ПОРЪЧКА:**

С оглед изпълнение на дейностите от обхвата на обществената поръчка, Изпълнителят следва да представи следните документи:

* Доклад за извършените дейности по техническо обслужване – регулярно, всеки месец за срока на договора;
* Процедура за гаранционно обслужване и инструкция за работа със Системата за управление на обслужването – представя се в срок до две седмици след подписване на договора за изпълнение на обществената поръчка;
* Други документи при необходимост.